Vier gesoek ná twee vroue se skietdood in motor | Maroela Media
Die polisie in Polokwane het 'n grootskaalse soektog van stapel gestuur na vier verdagtes wat betrokke was by die koelbloedige moord op twee vroue.
Die vroue het Saterdagoggend in 'n motor in Zunestraat in Magna Via gesit nadat hulle met 'n eiendomsagent byeengekom het om na sakepersele te kyk wat te huur is.
"Drie verdagtes, van wie twee gewapen, het die vroue in die motor genader en op hulle losgebrand," het brig. Motlafela Mojapelo, polisiewoordvoerder, gesê.
'n Vierde verdagte het in 'n wegkommotor, 'n rooi Hyundai-sedan met 'n Gautengse registrasienommer, gewag. Ná die skietery het die drie verdagtes na die motor gehardloop, ingespring en teen 'n hoë snelheid van die toneel gevlug.
Russel Meiring, woordvoerder van ER24, het gesê paramedici het omstreeks 10:30 op die toneel aangekom.
"'n Motor was langs die pad geparkeer en vol koeëlgate. Twee vroue is in die motor aangetref."
Een van die vroue is verskeie kere geskiet terwyl die ander vrou in die bors geskiet is. "Die vroue het geen tekens van lewe getoon nie en is op die toneel dood verklaar."
Volgens Mojapelo is die motief vir die moorde nog nie bekend nie en vorm deel van die ondersoek.
Enigiemand met inligting oor die voorval word versoek om brig. James Espach by 082 576 0743 of lt.kol. Richard Boshomane by 079 894 5501 te bel. Inligting kan ook by Stop Misdaad, 08600 10111, aangemeld word.
Dink die EFF begin nou al .Ons sal nou wakkerder as ooit moet wees
iewers het n saak skeef geloop en word wraak geneem
Die ANC land het sy alie gesien ons moes lankal standpunt in geneem het.
Hoe het die aanvaller geweet waar die twee vrouens gaan wees en daar vir hulle gewag. Iewers is iets nie lekker met die storie nie.
Daai motor is 'n gevaarlike ding! Moet nooit in jou motor alleen of met ander sit nie vir of op die selfoon of met 'n gesels. Gebruik jou motor net on in te klim, uit te klim en meer te ry. Agter daai stuurwiel kan jy amper net niks doen nie…..jy is 'n sitting duck! Dit is nou nog twee wit vroue wat in Polokwane doodgeskiet is. 'n Mens kan net vra wat gaan aan?